b'\n_START_ARTICLE_\nJaume Tarrag\xc3\xb3 i Plana\n_START_SECTION_\nBiografia\n_START_PARAGRAPH_\nFill d\'Espiridi\xc3\xb3 Tarrag\xc3\xb3 i Francesca Plana, comen\xc3\xa7\xc3\xa0 a treballar de pag\xc3\xa8s per despr\xc3\xa9s dedicar-se a treballs portuaris com a petit empresari al port de Tarragona. Form\xc3\xa0 part de la Colla Vella dels Xiquets de Valls que liderava Isidre de Rabass\xc3\xb3. Particip\xc3\xa0 activament com a segon en els castells de nou que es comen\xc3\xa7aven a bastir a l\'\xc3\xa8poca, juntament amb altres noms com: Silvestre de Creixell, Anton de l\'Escol\xc3\xa0 i Bertran de la Riera._NEWLINE_A les festes de Santa Tecla, el setembre de 1881, a la pla\xc3\xa7a de les Cols, descarreg\xc3\xa0, participant com a segon, el primer 4 de 9 sense folre. A la fa\xc3\xa7ana de la seu de la Colla Jove Xiquets de Tarragona existeix una placa commemorativa d\'aquest fet que d\xc3\xb3na nom a la petita pla\xc3\xa7a. Aquesta fou una fita hist\xc3\xb2rica que no es tornaria a repetir fins 117 anys despr\xc3\xa9s, el 25 d\'octubre del 1998, pels Minyons de Terrassa a les Fires de Sant Narc\xc3\xads de Girona._NEWLINE_El 3 d\'octubre de 1881, va contraure matrimoni amb Francesca Llaber\xc3\xada i Alt\xc3\xa9s, amb qui va tenir 9 fills coneguts com els Espiridions. En aquesta \xc3\xa8poca es trasllad\xc3\xa0 al carrer Gas\xc3\xb2metre, m\xc3\xa9s a prop de la seva feina al port. Tenia molta for\xc3\xa7a i resist\xc3\xa8ncia f\xc3\xadsica, qualitats que el feien idoni com a casteller. Llu\xc3\xafa crescudes patilles i portava una ampla i llarga faixa al voltant del cos. L\'any 1885 impuls\xc3\xa0 la formaci\xc3\xb3 de la Colla Xiquets de Tarragona._NEWLINE_El 1885 fou el responsable de cobrar els diners de l\'Ajuntament de Tarragona de la Colla Vella dels Xiquets de Valls.  A finals del segle segle\xc2\xa0xix fou un dels components de la Colla de la Merc\xc3\xa8 i m\xc3\xa9s tard va ser membre de la Colla Nova de l\'Escol\xc3\xa0._NEWLINE_La seva darrera participaci\xc3\xb3 com a casteller, havent passat una malaltia i encara convalescent, va ser a Tarragona el dia de festes de Santa Tecla de 1907.\n_START_SECTION_\nCuriositats al seu voltant[cal\xc2\xa0citaci\xc3\xb3]\n_START_PARAGRAPH_\nEl car\xc3\xa0cter fatxenda i les accions de l\'Esperidi\xc3\xb3 van fer que es forg\xc3\xa9s un mite al seu voltant. Jordi Morant, en el seu llibre Hist\xc3\xb2ria dels castells a Tarragona, relata episodis curiosos de la vida del casteller que han perviscut en la mem\xc3\xb2ria col\xc2\xb7lectiva._NEWLINE_S\'explica que l\'Esperidi\xc3\xb3 era un gran amant de les juguesques i de les apostes. Una vegada, quan anava amb la colla de l\'Escol\xc3\xa0, es jug\xc3\xa0 que podia pujar les escales de la Catedral de Tarragona carregat amb dues saques de cent quilos, una sota cada bra\xc3\xa7 i carregat amb un casteller a sobre. Un cop hagu\xc3\xa9 pujat els dinou escalons, va dir: "juguem-nos-hi un altre doble de quatre que les tornar\xc3\xa9 a baixar". Evidentment, ning\xc3\xba no li va acceptar l\'oferta._NEWLINE_Contava la seva filla, Josepa Tarrag\xc3\xb3, que el seu pare, amant de la ca\xc3\xa7a, portava sempre una c\xc3\xa0rrega d\'explosius a la faixa per si els hi eren \xc3\xbatils. Una vegada, una espurna del tabac li va caure dins la faixa, provocant aix\xc3\xad una explosi\xc3\xb3 que li f\xc3\xa9u una bona ferida._NEWLINE_Del quatre de nou net, un dels castells m\xc3\xa9s pesats, es comenta que quan l\'enxaneta el carregava va exclamar: "Qu\xc3\xa8 us dir\xc3\xa9 nois, si aix\xc3\xb2 \xc3\xa9s pes, poseu-nos a sobre la Catedral!" _NEWLINE_L\'\xc3\xbaltima hist\xc3\xb2ria que es coneix d\'ell data de l\'any 1907. En aquella \xc3\xa8poca l\'Esperidi\xc3\xb3 patia malalties musculars a causa del gran esfor\xc3\xa7 que feia. L\'Esperidi\xc3\xb3 va demanar al seu germ\xc3\xa0 Salvador que el port\xc3\xa9s a veure els castells. En veient com la colla vella intentava un castell sense \xc3\xa8xit, l\'Esperidi\xc3\xb3 s\'ofer\xc3\xad per pujar a segons. Un cop l\'enxaneta l\'havia carregat, en Jaume Tarrag\xc3\xb3, mancat de forces, f\xc3\xa9u cedir el castell. Segons la llegenda, aquell fou el primer castell que l\'Esperidi\xc3\xb3 no completava per manca de for\xc3\xa7a.'